CELEX: 32015R2233
Language: hr
Date: 2015-12-02 00:00:00
Title: Provedbena uredba Komisije (EU) 2015/2233 оd 2. prosinca 2015. kojom se mijenja Provedbena uredba (EU) br. 540/2011 u pogledu uvjeta za odobrenje aktivne tvari haloxyfop-P (Tekst značajan za EGP)

3.12.2015   
            
            
               HR
            
            
               Službeni list Europske unije
            
            
               L 317/26
            
         PROVEDBENA UREDBA KOMISIJE (EU) 2015/2233
   оd 2. prosinca 2015.
   kojom se mijenja Provedbena uredba (EU) br. 540/2011 u pogledu uvjeta za odobrenje aktivne tvari haloxyfop-P
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezinu drugu mogućnost iz članka 21. stavka 3. i njezin članak 78. stavak 2.,
   budući da:
   
               (1)
            
            
               Aktivna tvar haloxyfop-P uvrštena je Direktivom Komisije 2010/86/EU (2) u Prilog I. Direktivi Vijeća 91/414/EEZ (3) uz uvjet da države članice na koje se to odnosi osiguraju da podnositelj prijave na čiji je zahtjev haloxyfop-P uvršten u taj Prilog dostavi dodatne potvrdne informacije o riziku od kontaminacije podzemnih voda njegovim metabolitima u tlu.
            
         
               (2)
            
            
               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).
            
         
               (3)
            
            
               Dodatne informacije u obliku studija u cilju potvrđivanja ocjene rizika za podzemne vode, podnositelj prijave dostavio je Austriji, državi članici izvjestiteljici u roku predviđenom za njihovu dostavu.
            
         
               (4)
            
            
               Austrija je ocijenila dodatne informacije koje je dostavio podnositelj prijave. Svoju je ocjenu u obliku dopune nacrtu izvješća o ocjeni 15. listopada 2013. dostavila drugim državama članicama, Komisiji i Europskoj agenciji za sigurnost hrane, u daljnjem tekstu „Agencija”.
            
         
               (5)
            
            
               Komisija se savjetovala s Agencijom koja je 28. studenoga 2014. predstavila svoje mišljenje o ocjeni rizika tvari haloxyfop-P (5).
            
         
               (6)
            
            
               Komisija je smatrala da dodatne informacije koje je dostavio podnositelj prijave pokazuju da se metabolit DE-535 piridinon mora smatrati toksikološki relevantnim te da se, posljedično, ne smije pojavljivati u koncentracijama iznad zakonskog ograničenja od 0,1 μg/l za podzemne vode.
            
         
               (7)
            
            
               Komisija je pozvala podnositelja prijave da dostavi primjedbe o izvješću o pregledu za haloxyfop-P.
            
         
               (8)
            
            
               Komisija je zaključila da potrebne dodatne potvrdne informacije nisu dostavljene u potpunosti i da se neprihvatljiv rizik za podzemne vode ne može ukloniti bez uvođenja dodatnih ograničenja.
            
         
               (9)
            
            
               Potvrđuje se da se aktivna tvar haloxyfop-P smatra odobrenom u skladu s Uredbom (EZ) br. 1107/2009. Zato je, da bi se spriječilo pojavljivanje toga metabolita u podzemnim vodama u koncentracijama iznad spomenute granice na koju se odnosi uvodna izjava 6., prikladno izmijeniti uvjete uporabe te aktivne tvari, posebno određivanjem ograničenja za stopu i učestalost njezine primjene.
            
         
               (10)
            
            
               Prilog Provedbenoj uredbi (EU) br. 540/2011 treba stoga na odgovarajući način izmijeniti.
            
         
               (11)
            
            
               Državama članicama potrebno je osigurati dovoljno vremena da izmijene ili povuku odobrenja za sredstva za zaštitu bilja koja sadržavaju haloxyfop-P.
            
         
               (12)
            
            
               U slučaju sredstava za zaštitu bilja koja sadržavaju haloxyfop-P, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje moralo isteći najkasnije osamnaest mjeseci nakon datuma stupanja na snagu ove Uredbe.
            
         
               (13)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Prijelazne mjere
   U skladu s Uredbom (EZ) br. 1107/2009, države članice mogu prema potrebi mijenjati ili oduzimati postojeća odobrenja za sredstva za zaštitu bilja koja kao aktivnu tvar sadržavaju haloxyfop-P, do 23. lipnja 2016.
   Članak 3.
   Razdoblje odgode
   Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 23. lipnja 2017.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. prosinca 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Direktiva Komisije 2010/86/EU od 2. prosinca 2010. o izmjeni Direktive Vijeća 91/414/EEZ radi uvrštavanja tvari haloxyfop-P kao aktivne tvari (SL L 317, 3.12.2010., str. 36.).
   
      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).
   
      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
   
      (5)  Europska agencija za sigurnost hrane; Zaključak stručnog pregleda ocjene rizika od pesticida za potvrdne podatke dostavljene za aktivnu tvar haloxyfop-P. EFSA Journal 2014.;12(12):3931, 33 pp. doi:10.2903/j.efsa.2014.3931. Dostupno na internetu: www.efsa.europa.eu/efsajournal.htm.
   
      PRILOG
      Stupac „Posebne odredbe” retka 309., haloxyfop-P, dijela A Priloga Provedbenoj uredbi (EU) br. 540/2011 zamjenjuje se sljedećim:
      
         „DIO A
         Dopušten za uporabu kao herbicid samo u količinama koje nisu veće od 0,052 kg aktivne tvari po hektaru po jednoj primjeni, a može se odobriti samo jedna primjena svake tri godine.
         DIO B
         Za provedbu jedinstvenih načela iz članka 29. stavka 6. Uredbe (EZ) br. 1107/2009, moraju se uzeti u obzir zaključci izvješća o pregledu za haloxyfop-P, a posebice dodaci I. i II., kako su finalizirani na Stalnom odboru za prehrambeni lanac i zdravlje životinja 28. listopada 2010.
         U ovoj cjelokupnoj ocjeni države članice moraju obratiti posebnu pozornost:
         
                     —
                  
                  
                     na zaštitu podzemnih voda od relevantnog metabolita u tlu, DE-535 piridinona, ako se aktivna tvar primjenjuje u područjima s osjetljivim tlom i/ili nepovoljnim klimatskim uvjetima,
                  
               
                     —
                  
                  
                     na sigurnost korisnika sredstva i osigurati da se uvjetima uporabe propisuje primjena odgovarajućih osobnih zaštitnih sredstava,
                  
               
                     —
                  
                  
                     na zaštitu vodenih organizama. Prema potrebi, uvjeti uporabe trebaju uključivati, mjere za smanjenje rizika, kao što su odgovarajuće zaštitne zone.
                  
               
                     —
                  
                  
                     Sigurnost potrošača u vezi s pojavljivanjem metabolita DE-535 piridinola u podzemnim vodama.”